
1. NECESITATEA UNEI ABORDĂRI COMUNE ÎN PRIVINŢA ENERGIEI 

Statele membre ale Uniunii Europene sunt confruntate cu provocări dintre cele mai diverse, cele legate de domeniul energetic ocupând un loc central. Schimbările climatice, dependenţa tot mai accentuată de importurile de energie, creşterea preţului energiei, interdependenţa reţelelor de energie din diferite state membre sunt numai câteva din problemele cu care se confruntă societatea europeană la începutul acestui secol. 

Europa trebuie să întreprindă acţiuni energice în vederea asigurării unei energii durabile, sigure şi concurenţiale. Încă din 1952, prin Tratatul privind cărbunele şi oţelul, statele membre au recunoscut necesitatea unei abordări comune în privinţa energiei. În prezent, în absenţa unei acţiuni comunitare concertate, UE nu poate îndeplini obiectivele propuse în diverse domenii, cuprinse în strategia de la Lisabona. Noua politică europeană în domeniul energiei trebuie să vizeze obiective pe termen lung, integrându-se armonios în ansamblul celorlalte politici.

Domeniul energetic este răspunzător de 80% din emisia de gaze cu efect de seră, este principala sursă a schimbărilor climatice şi a unei părţi importante din poluarea atmosferică. Dacă actualele politici în domeniul transporturilor şi al energiei sunt menţinute, emisiile de CO2  în UE vor creşte cu 5% până în anul 2010.

În absenţa unor schimbări, dependenţa UE de importurile de energie va ajunge la 65% până în anul 2030. O asemenea situaţie presupune riscuri politice şi economice. Chiar aplicând o politică energetică eficientă, analiştii apreciază că trebuie investiţi 900 miliarde de euro, în următorii 25 de ani, doar în infrastructura de electricitate. 

Pentru realizarea obiectivelor propuse, este esenţială buna funcţionare a pieţei interne în domeniul gazelor şi electricităţii.

Creşterea preţurilor pe pieţele internaţionale de energie afectează din ce în ce mai mult statele membre. Asigurarea unor cadre politice şi legislative adecvate ar favoriza stabilizarea preţurilor pe piaţa energiei. Sporirea investiţiilor, în special în domeniul eficienţei energetice şi al energiilor regenerabile va asigura creşterea numărului locurilor de muncă, promovarea inovaţiei şi realizarea economiei bazate pe cunoaştere. Uniunea Europeană este deja lider mondial în domeniul tehnologiilor din domeniul energiei regenerabile.

Trebuie avută în vedere dimensiunea socială a politicii energetice europene, în toate etapele punerii în aplicare a diferitelor măsuri.

Politica europeană în domeniul energiei presupune abordarea a trei aspecte:

1) lupta împotriva schimbărilor climatice;

2) reducerea vulnerabilităţii UE faţă de importurile de hidrocarburi;

3) promovarea ocupării forţei de muncă şi a creşterii economice, asigurând o energie sigură şi durabilă pentru consumatori.
Publicarea Cărţii Verzi “O strategie europeană pentru o energie sigură, competitivă şi durabilă”
 a fost urmată de o perioadă de consultări care au dus la degajarea concluziei că politica energetică europeană trebuie să aibă  în vedere următoarele elemente:
· UE trebuie să-şi fixeze ca obiectiv reducerea - până în anul 2020, faţă de anul 1990 - a emisiei gazelor cu efect de seră cu 30%, iar până în 2050, cu 50%;
· un angajament ferm din partea UE de a reduce emisia gazelor cu efect de seră cu cel puţin 20% până în anul 2020.

Dintre motivele pentru care acest obiectiv are o importanţă hotărâtoare, pot fi menţionate:

· emisiile de CO2 datorate utilizării energiei constituie 80% din emisiile de CO2 în UE;
· reducerea gradului de dependenţă a UE faţă de creşterea preţului petrolului şi gazelor;
· crearea unei pieţe a energiei cu un nivel concurenţial sporit, stimularea inovaţiei şi a tehnologiilor performante şi promovarea ocupării forţei de muncă.
2. PREOCUPĂRI EUROPENE VIZÂND SPORIREA EFICIENŢEI ENERGETICE

Uniunea Europeană are capacitatea şi datoria de a reduce ineficienţa energetică, ştiut fiind că risipa de energie din această cauză este de 20%.

În Cartea Verde referitoare la energie se subliniază necesitatea întăririi politicii vizând o mai mare eficacitate energetică în privinţa producţiei şi consumului.

La Consiliul European din martie 2006, a fost lansată chemarea pentru adoptarea de urgenţă a unui Plan de acţiune
 ambiţios şi realist pentru eficienţa energetică, ţinând cont de posibilitatea de a economisi 20% din energie, în perspectiva anului 2020. Europa este chemată să-şi dubleze ritmul de sporire a eficienţei enegetice.

Parlamentul European a formulat circa 100 de recomandări în legătură cu Cartea Verde, care se înscriu pe linia prevăzută de Planul de acţiune.

Consiliul European a înfiinţat un grup la nivel înalt pentru competitivitate, energie şi mediu, care reuneşte părţile interesate. Acest grup a avut contribuţii importante pentru utilizarea potenţialului de economii de energie.

În Foaia de parcurs pentru sursele regenerabile de energie
 se subliniază că zona aferentă acestui gen de surse este sectorul energetic de vârf, legat de capacitatea de a reduce emisia de gaze cu efect de seră, de folosirea eficientă şi descentralizată a surselor de energie şi stimularea industriilor cu înaltă tehnologie.

Atingerea obiectivelor propuse în domeniu presupune transformarea economiei europene într-una de înalt randament şi de nivel redus al emisiei de CO2, favorizând noua revoluţie industrială care accelerează tranziţia spre o creştere economică însoţită de un nivel scăzut de emisie a gazelor cu fect de seră.

Politica energetică trebuie abordată din mai multe perspective, fără a neglija dimensiunea socială a acestei politici.

Dintre obiectivele care trebuie avute în vedere la transpunerea în practică a politcii energetice în Europa, pot fi menţionate:

· competitivitatea: o piaţă concurenţială va duce la scăderea costurilor pentru consumatori, favorizând eficacitatea energetică şi investiţiile;
· durabilitatea: existenţa unei pieţe concurenţiale este o condiţie esenţială pentru ca instrumentele economice să producă efecte, în special pentru buna funcţionare a sistemului de schimb al cotelor de emisie;
· securitate în aprovizionarea cu energie: existenţa unei pieţe interne, a energiei eficientă şi concurenţială, poate oferi avantaje în planul securităţii în aprovizionare şi furniza servicii publice de înalt nivel.

Uniunea Europeană a adoptat o serie de măsuri în vederea creării pieţei unice a energiei, care să permită o reală posibilitate de alegere pentru consumatorii din UE şi intensificarea schimburilor transfrontaliere.

Comisia Europeană apreciază că pentru realizarea unei pieţe concurenţiale funcţionale trebuie îndeplinite următoarele condiţii: 

1) Separarea 

Analiza pieţei interne a evidenţiat faptul că există pericolul de discriminare şi chiar de abuzuri atunci când companiile controlează, în acelaşi timp, reţele de energie, producerea şi vânzarea, protejând pieţele naţionale şi împiedicând concurenţa. Această situaţie descurajează şi companiile integrate vertical să învestească în reţelele lor.

Comisia Europeană apreciază că există două opţiuni pentru rezolvarea problemei:
· apelarea la un gestionar de reţea independent (situaţie în care compania rămâne titulara activelor şi primeşte o sumă stabilită anterior pentru acestea, dar nu asigură exploatarea, întreţinerea şi dezvoltarea lor);

· separarea proprietăţii (apare o separare totală între întreprinderile de reţea şi cele de producţie şi distribuţie)
.

Separarea proprietăţii s-a dovedit a fi un mijloc eficient pentru a garanta dreptul consumatorilor la alegere şi pentru a încuraja investiţiile.

2) Reglementări eficiente

Normele tehnice necesare pentru a permite buna funcţionare a schimburilor transfrontaliere trebuie armonizate.

Sunt avute în vedere trei opţiuni:

· evoluţia progresivă a abordării actuale: intensificarea cooperării între reglementatorii naţionali, impunând statelor membre să dea reglementărilor naţionale un obiectiv comunitar şi să introducă un mecanism care să permită Comisiei Europene să revadă unele decizii ale anumitor reglementatori naţionali;
· o reţea europeană a reglementatorilor independenţi: în acest sistem rolul grupului astfel format este oficializat, conferindu-i acestui organ misiunea de a structura hotărâri constrângătoare pentru reglementatori şi principalii actori de pe piaţă;
· crearea unui nou organ unic la nivel comunitar: acest organ ar avea ca obiectiv adoptarea unor decizii individuale pentru piaţa gazului şi a electricităţii în UE, cu privire la aspecte privind reglementarea şi tehnici care să permită funcţionarea efectivă a schimburilor transfrontaliere.

Există o legătură între separare şi reglementare, pe pieţele unde nu s-a ajuns la aceasta. Acolo unde nu s-a ajuns la separare este necesară o reglementare mai detaliată şi mai complexă. În aceste condiţii, reglementatorii naţionali trebuie să aibă atribuţii mai extinse pentru a preveni discriminarea. 

3) Transparenţa

Acest aspect este esenţial pentru a permite pieţei să funcţioneze corect. În prezent, gestionarii reţelelor de transport furnizează informaţii la diferite niveluri, ceea ce afectează concurenţa. În plus, anumiţi reglementatori solicită mai multă transparenţă din partea producătorilor decât alţii, ceea ce poate contribui la reducerea posibilităţii manipulării preţurilor. Analiştii apreciază că trebuie stabilite exigenţe minimale pentru toate companiile din UE, asemănătoare celor instituite pentru telecomunicaţii
.

4) Infrastructuri

Planul de interconexiune prioritară stabileşte cinci direcţii principale:

· inventarierea, până în anul 2013, a infrastructurilor care lipsesc şi obţinerea sprijinului politic, la nivel european, pentru remedierea deficienţelor;

· numirea a patru coordonatori europeni pentru monitorizarea derulării a patru proiecte importante: legătura între Marea Britanie, Polonia şi Lituania, legătura cu parcurile eoliene din nordul Europei, interconexiunile electrice între Franţa şi Spania şi realizarea gazoductului Nabucco prin care se vor transporta gazele naturale din bazinul Mării Caspice în Europa Centrală;

· ajungerea la un acord, pe o perioadă de maxim 5 ani, în care procedurile de planificare şi de aprobare vor trebui desăvârşite pentru proiectele definite ca fiind “de interes european”, în virtutea orientărilor privind reţelele transeuropene în domeniul energiei;

· examinarea necesităţii de a spori finanţarea reţelelor transeuropene de energie, în special în vederea facilitării integrării în reţea a energiei produse de sursele regenerabile; 
· stabilirea unui nou mecanism şi a unei noi structuri comunitare pentru gestionarii de reţea care răspund de planificarea coordonată a reţelelor.
5) Securitatea reţelelor

Pentru creşterea fiabilităţii reţelei electrice în UE şi pentru prevenirea penelor generalizate, experienţa a demonstrat utilitatea şi necesitatea introducerii normelor comune de securitate pentru reţelele din UE. Propunerea acestor norme ţine de noul mecanism şi de structurile comunitare pentru gestionarii reţelelor de transport al energiei.

6) Adaptarea capacităţilor de producţie a electricităţii şi de aprovizionare cu gaze

În următorii 25 de ani, Europa va trebui să investească 900 miliarde de euro în noi capacităţi de producţie a electricităţii. Investiţiile pentru exploatarea şi utilizarea gazelor vor trebui să fie de circa 150 miliarde de euro pentru centralele electrice pe gaz şi de circa 220 miliarde pentru infrastructuri aferente. Se impune, după cum apreciază analiştii, supravegherea raportului cerere-ofertă. Un rol important va reveni Biroului observatorului pentru energie.

7) Energia ca serviciu public

Legislaţia europeană impune respectarea obligaţiilor ce revin unui serviciu public. Comisia Europeană intenţionează elaborarea unei Carte a clientului, pentru domeniul energetic, care va urmări patru mari obiective:
· să contribuie la înfiinţarea unor “regimuri de ajutor”, pentru a permite cetăţenilor mai vulnerabili să facă faţă creşterii preţului energiei;
· să îmbunătăţească nivelul minimal de informaţie a cetăţenilor, pentru a-i ajuta să aleagă între furnizorii de energie;
· să reducă formalităţile de îndeplinit atunci când un client doreşte să schimbe furnizorul;
· să protejeze clienţii de practicile neloiale de pe piaţa energiei.

Petrolul şi gazele vor asigura şi pe viitor mai mult de jumătate din nevoile energetice ale Uniunii, ceea ce va reprezenta o dependenţă  de importuri, în perspectiva anului 2030, de 90% pentru petrol şi circa 80% pentru gaze. De aceea, problema securităţii în aprovizionare rămâne una centrală în UE. Sunt menţinute legăturile cu principalii furnizori de energie: Norvegia, Rusia şi Algeria.

Uniunea trebuie însă să promoveze diversitatea în termeni de surse de aprovizionare, furnizori, rute şi metode de transport trebuie, apreciază analiştii, stabilite mecanisme eficiente de întrajutorare între statele membre, în caz de criză.

Pentru încurajarea realizării securităţii energetice, sunt propuse mai multe metode:
· Comisia Europeană va urmări transpunerea în practică a Directivei privind securitatea aprovizionării cu gaze
;
· trebuie menţinut mecanismul propriu, existent în UE, în domeniul stocurilor strategice de petrol, coordonat cu stocurile altor state membre OCDE prin intermediul Agenţiei internaţionale pentru energie;
· realizarea interconexiunilor electrice şi stabilirea unor norme imperative de fiabilitate care vor contribui la remedierea problemelor legate de aprovizionarea cu electricitate.

În Comunicarea intitulată “Să limităm schimbarea climatică la 20C: Opţiunile strategice pentru UE şi lume în perspectiva anului 2020 şi ulterior”, Comisia Europeană a explicat de ce mecanismul schimbului drepturilor de emisie este unul esenţial pentru încurajarea reducerii emisiilor de gaze cu efect de seră. În prezent, Comisia Europeană analizează căi de perfecţionare a acestui mecanism.

Îmbunătăţirea eficienţei energetice este un factor-cheie pentru asigurarea unei dezvoltări durabile şi asigurarea competitivităţii.

În octombrie 2006, Comisia Europeană a elaborat un Plan de acţiune în vederea realizării eficienţei energetice
, care cuprinde măsuri specifice de natură să permită progresul UE în realizarea obiectivului care constă în reducerea cu 20%, până în anul 2020, a consumului global de energie primară. Planul prioritar de acţiune urmează să fie prezentat spre adoptare la Consiliul European din primăvara anului 2007, ca parte a politicii energetice europene. Aspectele legate de securitatea energetică vor constitui un sector principal în cadrul acestui Plan. Pe viitor, problemele referitoare la energie, la schimbările climatice şi politicile în domeniu vor sta, cu regularitate, în atenţia dezbaterilor din cadrul Consiliului European, trebuind să fie o prioritate a fiecărei preşedinţii semestriale a UE.

Principalele măsuri prevăzute în acest Plan sunt următoarele:
· accelerarea introducerii vehiculelor cu consum redus de carburant;
· adoptarea unor norme mai stricte şi a unei mai bune etichetări pentru diferite aparate şi echipamente tehnologice;
· îmbunătăţirea randamentului energetic al clădirilor;
· utilizarea pârghiilor fiscale pentru stimularea eficienţei energetice;
· îmbunătăţirea eficienţei producţiei, transportului şi distribuţiei căldurii şi electricităţii;
· încheierea unui nou acord internaţional în domeniul eficienţei energetice, acord care ar viza statele membre OCDE şi principalele ţări în curs de dezvoltare.
Măsurile preconizate pentru îndeplinirea obiectivelor politicii energetice sunt examinate în detaliu în “Analiza planului de acţiune privind eficienţa energetică”
. Aceste măsuri sunt grupate pe zone de interes, dintre care pot fi menţionate:

· performanţe energetice pentru produse, clădiri şi servicii;

· îmbunătăţirea conversiei energiei;

· sporirea calităţii şi randamentului transporturilor;

· finanţarea acţiunilor vizând eficienţa energetică, stimulente economice şi tarife în domeniul energiei;

· schimbarea comportamentelor consumatorilor în domeniul energetic;

· parteneriate internaţionale.
2.1  Utilizarea surselor regenerabile 

Încă din anul 1997, UE a început să întreprindă măsuri pentru ca, până în 2010, sursele regenerabile de energie să reprezinte 12% din ansamblul surselor utilizate, ceea ce ar însemna dublul nivelului din 1997. Analiştii apreciază însă că lipsa unui cadru strategic coerent şi eficient şi a unei viziuni pe termen lung, în cadrul Uniunii, face ca estimările să fie de numai 10%, în perspectiva anului 2010.

Obiectivele privind utilizarea surselor regenerabile sunt cuprinse în Comunicarea intitulată “Raport cu privire la progresele înregistrate pentru realizarea obiectivelor în domeniul producţiei de electricitate utilizând surse regenerabile”
. Analiştii subliniază că trebuie găsit un just echilibru între a instala, în prezent, mari capacităţi de producţie şi a aştepta ca soluţii mai puţin costisitoare să fie puse în practică.

Dintre factorii care trebuie avuţi în vedere, pot fi menţionaţi:
· costurile ridicate legate de încălzirea climatică justifică pe deplin alegerea surselor regenerabile, deşi acestea sunt încă costisitoare;

· sursele regenerabile contribuie la asigurarea securităţii în aprovizionarea energetică prin utilizarea disponibilităţilor locale, prin asigurarea unei game variate de surse de energie şi prin crearea de noi locuri de muncă;

· sursele regenerabile produc puţine gaze cu efect de seră, sau chiar deloc, asigurând astfel menţinerea calităţii aerului.
În Foaia de parcurs privind sursele regenerabile
 se stabileşte obiectivul de a trece, în ceea ce priveşte utilizarea surselor regenerabile, de la 7% în prezent, la 20% până în anul 2020, potenţialul acestor surse fiind, pentru acelaşi orizont de timp, de 30%.

În Danemarca, deja 20% din necesităţile energetice sunt asigurate de energia eoliană, în Spania, nivelul este de 8%, iar în Germania de 6%.

În privinţa biocarburanţilor, în Suedia, 4% din necesarul de carburanţi este asigurat de biometanol, iar în Germania deţine primatul mondial în privinţa biodiesel-ului (cu 6%). Până în 2020, se preconizează ca 14% din combustibilii folosiţi în transporturi să fie biocarburanţi.

La nivelul Comisiei Europene se apreciază necesitatea stabilirii unui cadru minimal de dezvoltare şi a coordonării acţiunilor în cadrul Uniunii. Deşi, în prezent, biocarburanţii au un cost de producţie mai ridicat, ei constituie alternativa reducerii dependenţei de importurile de hidrocarburi.

Până în anul 2020, Comisia Europeană a fixat drept obiectiv ca biocarburanţii să reprezinte 10% din combustibilii utilizaţi în transporturi.

Pachetul legislativ preconizat pentru anul 2007 va prevedea măsuri specifice menite să asigure pătrunderea pe piaţă a biocarburanţilor.

2.2  Planul strategic european pentru tehnologii energetice

Principalele obiective în domeniul tehnologiilor energetice sunt:

· reducerea costurilor pentru energiile nepoluante;
· promovarea întreprinderilor din UE care aplică tehnologii slab poluante.

Pentru atingerea acestor obiective, Comisia Europeană are ca obiectiv să prezinte un Plan strategic european pentru tehnologiile energetice, având în vedere şi obiectivele menţionate în COM (2006) 847 final.

Planul se va baza pe o viziune pe termen lung, care să concilieze necesităţile adoptării unui sistem energetic slab poluant cu cerinţa păstrării competitivităţii.

Comisia Europeană apreciază că, până în anul 2030, căldura şi electricitatea trebuie să provină, din ce în ce mai mult, de la surse care nu numai să producă cantităţi reduse de gaze cu efect de seră, dar instalaţiile de producere să fie dotate şi cu sisteme de captare a acestor gaze. În transporturi, trebuie utilizaţi tot mai mult biocarburanţii şi alimentarea pe bază de hidrogen.

Adaptarea sistemului energetic la noile tehnologii trebuie să fie încheiată până în anul 2050.

Al 7-lea Program-cadru de cercetare prevede o creştere cu 50% a cheltuielilor anuale pentru cercetarea în domeniul energiei, pentru următorii 7 ani.

În cadrul celui de-al 7-lea Program-cadru pentru cercetare şi dezvoltare tehnologică sunt alocaţi 32,4 miliarde de euro pentru programe specifice de cooperare, sprijinind cercetarea în universităţi, industrie şi centre de cercetare.

Programul de cooperare este împărţit în 10 teme, din care două sunt dedicate transporturilor, respectiv energiei.

Pe durata celui de-al 7-lea Program-cadru de cercetare şi dezvoltare tehnologică pentru transporturi (inclusiv aeronatutică) sunt alocaţi 4,1 miliarde de euro, iar pentru energie 2,3 miliarde de euro.
Dintre priorităţile Planului tehnologic pentru adaptarea adecvată a sistemului energetic, pot fi menţionate:
· îmbunătăţirea eficienţei energetice a clădirilor, aparatelor, echipamentelor tehnologice şi a sistemelor de transport;
· dezvoltarea producţiei de biocarburanţi:
· asigurarea competitivităţii parcurilor eoliene;
· creşterea eficienţei conversiei fotovoltaice;
· utilizarea combustibililor pe bază de hidrogen;
· perfecţionarea sistemelor de captare a gazelor cu efect de seră;
· cercetări pentru perfecţionarea tehnologiilor în domeniul reactorilor bazaţi pe fuziunea nucleară.

La Consiliul European din primăvara anului 2008, Comisia Europeană va prezenta obiective specifice de etapă şi Planul strategic european pentru tehnologiile energetice.

În prezent, cărbunele şi gazele asigură 50% din producţia de electricitate în UE. Cărbunele duce însă la degajarea în atmosferă a unei cantităţi de două ori mai mari de CO2 decât gazele. Noile tehnologii vor trebui să permită reducerea importantă a agenţilor poluanţi, având în vedere că se prevede dublarea necesarului de electricitate până în anul 2030.

Aşa după cum se indică în Comunicarea privind producţia durabilă de electricitate
, eforturile Comisiei Europene vor trebui să fie orientate spre:
· conceperea unui mecanism pentru stimularea construcţiei şi exploatării, în perspectiva anului 2015, a 12 unităţi în care se aplică tehnologia durabilă de utilizare a combustibililor fosili pentru producţia comercială de electricitate;

· stabilirea unor perspective clare privind datele de la care centralele electrice trebuie să instaleze  sisteme de captare şi stocare a CO2.
Circa 15% din energia consumată în UE şi o treime din producţia de electricitate provine din centralele nucleare, aceste surse permiţând reducerea semnificativă a emisiilor de CO2 în atmosferă.

Electricitatea produsă în centralele nucleare este puţin vulnerabilă la fluctuaţiile preţurilor combustibililor, sursele de aprovizionare cu uraniu fiind răspândite pe întreg globul, în cantităţi suficiente.

Eventuala decizie a unui stat membru de a nu recurge la energia nucleară trebuie însoţită de promovarea altor surse nepoluante.

Se estimează ca, până în anul 2030, consumul pe plan mondial de electricitate produsă în centralele nucleare să ajungă la 416 GW.

Aşa după cum este menţionat în Programul indicativ nuclear
, UE este chemată să diversifice, cu respectarea normelor de drept comunitar, cadrul de utilizare a energiei nucleare, având permanent în vedere prevederile Tratatului Euratom şi asigurarea normelor de securitate.

O problemă care nu poate fi neglijată însă, în cazul surselor de tip nuclear, este cea a deşeurilor radioactive şi cea a dezafectării centralelor nucleare. Comisia Europeană a propus înfiinţarea unui grup la nivel înalt care se ocupe de securitatea nucleară, însărcinat cu perfecţionarea strategiei nucleare şi stabilirea unor norme suplimentare privind securitatea nucleară.

2.3  Necesitatea unei politici energetice externe eficiente

UE nu va putea să rezolve singură problemele legate de domeniul energiei şi al schimbărilor climatice. Uniunea va produce numai 15% din emisiile de CO2, până în 2030, consumând mai puţin de 10% din energia mondială. Pentru realizarea acestui obiectiv, colaborarea cu celelalte state de pe glob se impune ca o necesitate.

Energia trebuie să fie un pilon central al politicii externe a UE, fiind un element esenţial de securitate, stabilitate economică şi dezvoltare socială.

La Consiliul European din iunie 2006 s-a aprobat viziunea pe termen lung pentru dimensiunea energetică externă, expusă în Comunicarea intitulată “Relaţii externe în domeniul energiei – principii de acţiune”
 şi s-a hotărât constituirea unei reţele de corespondenţi pentru securitatea energetică, care va permite un sistem de alertare rapidă,  dând posibilitatea UE să facă faţă situaţiilor de criză.

O politică energetică externă eficientă a UE trebuie să aibă în vedere următoarele obiective, în perspectiva anului 2010:
· UE şi fiecare stat membru în parte trebuie să fie factori motori ai acordurilor internaţionale, în special în contextul viitorului tratat privind Carta energiei şi regimul privind clima în perioada de după 2012;
· relaţiile dintre UE şi vecinii săi, în domeniul energiei, sunt esenţiale pentru securitatea şi stabilitatea Europei;
· îmbunătăţirea relaţiilor cu furnizori externi de energie, dezvoltând parteneriate bazate pe interesul reciproc, transparenţă, previzibilitate şi reciprocitate;
· dezvoltarea şi perfecţionarea instrumentelor financiare;
· perfecţionarea condiţiilor pentru investiţii în proiecte internaţionale, punând la punct un cadru juridic clar şi transparent;
· promovarea securităţii în domeniul nuclear;
· realizarea parteneriatului energetic global Africa-Europa;
· încheierea unui acord internaţional în domeniul eficienţei energetice;
· îmbunătăţirea relaţiilor cu Rusia, prin negocierea unui nou acord-cadru prin care să se instituie un autentic parteneriat în domeniul energiei;
· întărirea dialogului cu principalii producători de energie şi cu ţările de tranzit – în cadrul OPEC sau Consiliului de cooperare al Golfului;
· îmbunătăţirea relaţiilor cu marii consumatori de energie, precum SUA ,pentru crearea unor pieţe de energie deschise şi concurenţiale;
· îmbunătăţirea cooperării cu instituţiile bancare, în special BEI şi BERD.

Uniunea Europeană este chemată să utilizeze eficient toate instrumentele de care dispune pentru realizarea obiectivelor în domeniul energiei, în special al 10lea Fond european de dezvoltare şi parteneriatul UE-Africa pentru dezvoltarea infrastructurii - care constă în proiecte regionale referitoare la producţia şi transportul de energie electrică.

� Această separare s-a realizat deja în Danemarca, Spania, Finlanda, Italia, Olanda, Marea Britanie, Slovacia, Slovenia şi Suedia – pentru electricitate şi în Spania, Olanda, Portugalia, Suedia şi Marea Britanie – pentru gaz.

